Catalunya des dels arxius de la XAC.
Silvio Gordó Montaña, ha estat, sense cap mena de dubte, un dels fotògrafs pallaresos més importants de la nostra comarca i especialment de la seva estimada Pobla de Segur.
Va néixer a les dues de la tarda del dia 18 de setembre de 1896 i quatre dies després era batejat amb el nom de Silvio Jaume (més conegut com a Silvi) a l'església parroquial de Nostra Senyora de Ribera de la Pobla de Segur.
Era fill de Miquel Gordó del Pont de Claverol i de Pilar Montaña d'Organyà.
Els seus avis paterns eren Antonio del Pont i Rosa Pradera de Rialp i de banda materna, de Joan d'Ainet de Besan i Josepa Domenjo de Rialp.[1]
El Silvio, va tenir un germà, en Joan, que va néixer cinc anys més tard l'any 1901 i que va treballar durant molts anys a Correos y Telégrafos del Estado.
Durant la seva infantesa va viure a cal Miquel del March al seu poble natal on va viure fins que es va traslladar a cal Silvio.
El seu pare era l'administrador de Casa Orteu, una de les cases més importants del poble, fet que li va facilitar una vida senzilla però sense manca de res.
La seva mare era l'encarregada de la llar i especialment de l'educació dels seus fills.
En aquesta primera època va estudiar fins als dotze anys, tot i que amb nou anys ja va iniciar la seva vida laboral treballant com aprenent a una fàbrica de ciment i després com a ajudant al laboratori químic de la mateixa fàbrica, on ben aviat va descobrir els secrets de la química, interessant-se en aquella nova tècnica que era la fotografia.
Durant aquests primers anys va estar molt influenciat per l'educació, establint un vincle molt especial amb el germà Joan Vieux (germà Juan) el qual entre altres qüestions li va iniciar i transmetre els seus coneixements sobre la fotografia.
A 14 anys va muntar el seu primer estudi fotogràfic i una petita botiga als baixos de Casa Orteu.
La botiga li permetia experimentar i realitzar les seves primeres fotografies alhora que la venda de productes de revelatge i material fotogràfic l'ajudaren a comprar la seva primera màquina fotogràfica d'estudi.
El negoci anava bé, i el 1914 quant tenia divuit anys el va ampliar, ocupant la botiga pels quatre cantons, inclús va obrir una botiga durant un temps a Tremp.
L'inici de les noves obres hidroelèctriques de la Canadenca a la comarca i l'augment de població van ser una oportunitat de negoci fotogràfic que Silvio no estava disposat a deixar escapar.
La fotografia era una moda, i les famílies benestants la van adoptar ràpidament.
Ben aviat va haver d'ampliar la botiga amb productes de ferreteria, joguines, etc. També va completar el seu jornal fent assegurances, concretament amb l'agència núm. 1838 de la Companyia Helvètica d'Assegurances.
Silvio es va casar l'any 1929, a l'edat de trenta-tres anys al Sant Crist de Balaguer amb Enriqueta Farriol i Canut de casa Morlans de Salàs de Pallars que tenia dinou anys, i van tenir dos fills: Pilar i Josep Maria.
Va desenvolupar el càrrec d'alcalde de La Pobla de Segur entre els anys 1938 i 1944, essent empresonat per "catòlic i bona persona"[2] durant tretze mesos.
Després es va dedicar de nou a la seva professió de fotògraf traslladant la seva botiga a ca La Faustina, dita des de llavors cal Silvio.
Va ser membre fundador del Comú de Particulars i president del mateix durant els anys 1951 fins a 1953 i un gran amant de la música, especialment del piano i del violí.
Va continuar la seva activitat professional compaginant la seva activitat com a avi, fins que va morir a la Residència Mare de Déu de Ribera el 25 d'agost de 1972 com figura al llibre de defuncions de l'església parroquial de Nostra Senyora de Ribera.
A finals del segle XIX i inicis del XX, la indústria postal va esdevenir una pràctica molt habitual de reproducció d'imatges del nostre territori.
La postal era una tècnica fotogràfica que permetia per un costat, visualitzar i gaudir d'una imatge i alhora ser acompanyada d'un text.
La societat va utilitzar la postal com a mitjà de comunicació visual durant moltes dècades.
Els fotògrafs professionals s'esforçaven a capturar les millors imatges de viles i ciutats i especialment de paisatges i territoris que fossin atractives.
Durant el segle XX van ser molts els fotògrafs que van captar el millor del nostre territori, iniciant-se les primeres postals fetes per Josep Manetes, Josep Claverol al qual van seguir altres fotògrafs com: Àngel Toldrà Viazo, Agustí Rocafort Vilanova, Josep Boixadera i Ponsa, L. Rousin, Pompeu Molist, etc.
Estem segurs que Silvi es va iniciar amb el món de la fotografia, per aquesta tipologia de la postal que eren escenes fàcils, estàtiques i sense gaire moviment, el que permetia aprofitar, reproduir i rendibilitat la imatge fotogràfica i distribuir-la d'una forma seriada.
Moltes d'aquestes grans fotografies es perdien, perquè les plaques de vidre, cares en aquella època i especialment en la postguerra es reutilitzaven.
Àngel Boixareu Areny [3] insinua que les primeres postals de Silvio Gordó són de l'any 1918.
Moltes d'elles signades amb el pseudònim ODROG (Gordó a l'inrevés).
Sabem també que va treballar amb l'Estudi Fotogràfic Gordó, conjuntament amb el seu germà Joan, i especialment quant hi tenien botiga a La Pobla de Segur i també a Tremp, però desconeixem quin temps van treballar junts i si en Joan era també professional de la fotografia.
Com a tot professional, Silvi també va treballar la resta de tipologies fotogràfiques del moment com: interiors, paisatges, viles i ciutats, retrats, fotografies familiars, bodes, batejos, comunions, fotografies de carnet, revelat, obra per encàrrec, etc.
Ens va deixar el regal de les imatges de nombroses ciutats de la nostra comarca, de l'Alta Ribagorça i de la Vall d'Aran, però especialment remarcable va ser la labor de capturar la seva Pobla de Segur i Tremp, i les nombroses obres construccions de les empreses hidroelèctriques que tant van fer canviar la nostra comarca.
[1] Llibre de naixements i baptismes de l'Església parroquial de Nostra Senyora de Ribera de La Pobla de Segur.
[3] Boixareu Areny, Àngel; Història de les targetes postals de la Pobla de Segur, Impremta Casa Torres, la Pobla de Segur, 2009.
Us deixem aquest enllaç per si voleu veure un àlbum amb postals de Gordó.
Silvio Gordó Montaña (1896-1972): un Pallars Jussà de postal